KOMISIJOS ĮGYVENDINIMO REGLAMENTAS (ES) 2021/79

2021 m. sausio 27 d.

kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepatvirtinama veiklioji medžiaga topramezonas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalį,

kadangi:

(1) pagal Reglamento (EB) Nr. 1107/2009 80 straipsnio 1 dalies a punktą Tarybos direktyva 91/414/EEB (2) taikoma veikliųjų medžiagų, dėl kurių sprendimas buvo priimtas pagal šios direktyvos 6 straipsnio 3 dalį iki 2011 m. birželio 14 d., patvirtinimo tvarkai ir sąlygoms. 2003 m. gruodžio 9 d. Komisija pagal Direktyvos 91/414/EEB 6 straipsnio 3 dalį priėmė Sprendimą 2003/850/EB (3) dėl veikliosios medžiagos topramezono (anksčiau – BAS 670H).

(2) 2003 m. gegužės 12 d.„BASF Aktiengesellschaft“ (dabar – „BASF SE“) pateikė paraišką Prancūzijai dėl topramezono įtraukimo į Direktyvos 91/414/EEB I priedą pagal tos direktyvos 6 straipsnio 2 dalį. Sprendimu 2003/850/EB patvirtinta, kad dokumentų rinkinys buvo parengtas taip, kad jį būtų galima laikyti iš esmės atitinkančiu Direktyvos 91/414/EEB II ir III prieduose nustatytus duomenų ir informacijos teikimo reikalavimus;

(3) topramezono poveikis žmonių ir gyvūnų sveikatai ir aplinkai, naudojant jį pagal pareiškėjo nurodytą paskirtį, buvo įvertintas laikantis Direktyvos 91/414/EEB 6 straipsnio 2 ir 4 dalyse nustatytos tvarkos. 2006 m. liepos 21 d. Prancūzija pateikė Komisijai ir Europos maisto saugos tarnybai (toliau – Tarnyba) vertinimo ataskaitos projektą;

(4) valstybės narės ir Tarnyba peržiūrėjo vertinimo ataskaitos projektą. 2014 m. sausio 13 d. Tarnyba pateikė Komisijai veikliosios medžiagos pesticido topramezono keliamos rizikos vertinimo išvadas (4);

(5) 2020 m. birželio 29 d. raštu „BASF SE“ atsiėmė savo paraišką dėl topramezono patvirtinimo;

(6) kadangi paraiška buvo atsiimta, topramezonas neturėtų būti patvirtintas;

(7) šiuo reglamentu nepanaikinama galimybė pagal Reglamento (EB) Nr. 1107/2009 7 straipsnį pateikti dar vieną veikliosios medžiagos topramezono patvirtinimo paraišką;

(8) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Veikliosios medžiagos nepatvirtinimas Veiklioji medžiaga topramezonas nepatvirtinama.

2 straipsnis Įsigaliojimas Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. sausio 27 d. Komisijos vardu Pirmininkė Ursula VON DER LEYEN

(1) OL L 309, 2009 11 24, p. 1.

(2) 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

(3) 2003 m. gruodžio 4 d. Komisijos sprendimas 2003/850/EB, kuriuo iš esmės pripažįstamas dokumentų rinkinio, pateikto išsamiai patikrinti dėl galimo BAS 670H ir sidabro tiosulfato įtraukimo į Tarybos direktyvos 91/414/EEB dėl augalų apsaugos produktų pateikimo į rinką I priedą, išsamumas (OL L 322, 2003 12 9, p. 28).

(4) Europos maisto saugos tarnyba, 2014 m. Conclusion on the peer review of the pesticide risk assessment of the active substance topramezone. EFSA Journal 2014;12(2):3540, p. 82. doi:10.2903/j.efsa.2014.3540.